text: » El concurs per trobar un local per al dipòsit de vehicles de la policia de Granollers no rep cap oferta | EL9NOU.CAT
  El concurs per trobar un local per al dipòsit de vehicles de la policia de Granollers no rep cap oferta
  L'Ajuntament de Granollers no ha rebut cap proposta durant el termini de presentació d'ofertes per optar a aconseguir el lloguer d'un espai per destinar-lo a dipòsit de vehicles per a la Policia Local.
  Les actuals instal·lacions del dipòsit municipal de vehicles de la Policia Local de Granollers | RAMON FERRANDIS
  Tampoc s'hi van presentar els propietaris de l'actual espai que fa servir la policia com a dipòsit i que està situat entre els carrers Tetuan i Joan Enric Dunant.
  El termini per presentar ofertes va acabar el 5 de setembre sense que se n'hagués presentat cap. El consistori oferia un contracte de lloguer per un període de quatre anys prorrogables i per un import màxim d'uns 2.700 euros mensuals. A canvi, demanava un solar o un local amb una superfície mínima de 2.800 metres quadrats aprofitables en la seva totalitat. També s'exigia una distància mínima d'almenys 15 metres entre parets perquè les grues que mouen els cotxes puguin maniobrar i una porta d'entrada d'almenys 2,8 metres d'altura.
  L'objectiu era disposar del nou espai l'1 de gener de 2017. Aquest entrebanc no generarà un problema perquè "hi ha un contracte amb vigència" i "no hi ha problema per prorrogar-lo més temps", diu Lluís Colomer, cap de la Policia Local. Per Colomer ara caldrà analitzar què ha passat. "S'ha d'entendre que l'oferta no ha estat prou atractiva o que potser no s'ha donat a conèixer prou. No tothom llegeix els diaris oficials". Llavors, caldrà valorar si es convoca un nou concurs o es busca alguna altra alternativa.